Davids: Kings gaan lank sukkel | Netwerk24
Davids: Kings gaan lank sukkel
Deur Marnus Kok 25 Februarie 2018 00:14
Die Southern Kings se breier, Deon Davids, het Vrydagaand vir die sestiende keer in 'n ry gesit en kyk hoe sy span aftjop in die Pro14-reeks.
En ná 'n reuse-nederlaag van 64-7 teen Leinster in Dublin was hy nie lus vir diplomaties wees of doekies omdraai nie.
Die Oos-Kaapse span het nooit regtig 'n kans gestaan om hulself te laat geld in die Pro14-reeks nie, sê Davids.
"Dit is moeilik in so 'n kompetisie – nie net omdat ons nuwe spelers het nie, maar ook nuwe personeel. Ek haal my hoed af vir my spelers dat hulle steeds aanhou probeer," sê Davids.
Nadat die Kings verlede jaar uit die Superrugby-reeks geskop is, het die meeste van hul spelers koers gekies en moes Davids raap en skraap om 'n span bymekaar te kry. Boonop het die Oostelike Provinsie, wat die logiese bron van spelers is, nie in die Curriebeker se Premierliga nie, maar in die Eerste Liga meegeding.
"Daar is geweldige diepte by die ander spanne in die Pro14-reeks. Kyk byvoorbeeld na Leinster. Dit is 'n span wat toegang het tot baie beter hulpbronne as ons," sê Davids.
"Al die ander spanne kom uit voorseisoene uit, terwyl ons die hele tyd besig is om op te vang. Ons is egter in dit en moet die beste daarvan maak," sê Davids.
Hy voeg egter by dat dinge omgedraai kan word. "Dit gaan 'n hele paar jaar vat om die span te herbou. As ons dit wil regkry, gaan ons toegang tot beter finansiële hulpbronne moet hê," sê Davids.
Davids het ook gesê hy hou steeds sy spelers verantwoordelik vir hul vertonings.
Bryan Byrne (2), Nick McCarthy (2), Barry Daly (2), Dave Kearney, Ciaran Frawley, James Lowe, Jordan Lamour. Doelskoppe: Frawley (7).